**ΑΝΑΚΟΙΝΩΣΗ ΙΝΤΕΡΤΕΚ Α.Ε.**

**ΕΠΙΠΤΩΣΕΙΣ ΕΝΕΡΓΕΙΑΚΗΣ ΚΡΙΣΗΣ & ΕΞΑΠΛΩΣΗΣ ΤΗΣ COVID-19**

Σε συνέχεια της από 09/11/2021 επιστολής της Επιτροπής Κεφαλαιαγοράς, σχετικά με την έγκυρη και έγκαιρη ενημέρωση του επενδυτικού κοινού αναφορικά με τις επιπτώσεις της ενεργειακής κρίσης και της πανδημίας COVID-19, η Εταιρία δημοσιεύει:

**Α. Βασικά Μεγέθη Κατάστασης Αποτελεσμάτων Γ’ Τριμήνου 2021 & Εννιαμήνου 2021**

|  |  |  |  |  |
| --- | --- | --- | --- | --- |
|  | **01.01.2021 30.09.2021** | **01.07.2021 30.09.2021** | **01.01.2020 30.09.2020** | **01.07.2020 30.09.2020** |
| (ποσά σε χιλ. €) |  |  |  |  |
| Κύκλος εργασιών | 16.045 | 5.198 | 13.515 | 4.721 |
| Μικτό κέρδος | 3.264 | 1.087 | 2.467 | 862 |
|  |  |  |  |  |
| **Κέρδη / (Ζημίες) προ φόρων** | **100** | **27** | **-398** | **-207** |
|  |  |  |  |  |
| Κέρδη / (Ζημίες) προ φόρων, |  |  |  |  |
| χρηματοδοτικών και |  |  |  |  |
| επενδυτικών αποτελεσμάτων |  |  |  |  |
| EBIT | 483 | 196 | 15 | -87 |
|  |  |  |  |  |
| Κέρδη / (Ζημίες) προ φόρων, |  |  |  |  |
| χρηματοδοτικών, επενδυτικών |  |  |  |  |
| αποτελεσμάτων και |  |  |  |  |
| αποσβέσεων EBITDA | 588 | 201 | 178 | -40 |

**Β. Μεταβολές στα Μεγέθη της Κατάστασης Οικονομικής Θέσης**

Δεν επήλθαν σημαντικές μεταβολές στη δανειακή και κεφαλαιακή διάθρωση της Εταιρίας κατά το Γ’ τρίμηνο 2021, ούτε σημειώθηκαν ασυνήθιστες μεταβολές στο ύψος των μεγεθών της Κατάστασης Οικονομικής Θέσης.

**Γ. Πληροφορίες σχετικά με τις επιπτώσεις από την ενεργειακή κρίση και από τον COVID19**

Καθώς διανύουμε το Δ’ Τρίμηνο του 2021, η παγκόσμια οικονομία εξακολουθεί να βρίσκεται αντιμέτωπη με τις κρίσιμες δευτερογενείς επιπτώσεις της πανδημίας.

Ήδη οι πληθωριστικές πιέσεις και η ενεργειακή κρίση, επηρεάζουν άμεσα τη λειτουργία της Eταιρίας. Λόγω της μειωμένης προσφοράς από τα εργοστάσια των προμηθευτών, καταγράφονται σημαντικές χρονικές καθυστερήσεις στην παραλαβή εμπορευμάτων, ελλείψεις ειδών, αύξηση του κόστους παραγωγής και μεταφοράς, με αποτέλεσμα τη συμπίεση του περιθωρίου κέρδους. Παρά τις τρέχουσες συνθήκες της αγοράς, στο Γ΄ τρίμηνο η Εταιρία διατήρησε τη θετική πορεία που ξεκίνησε από την αρχή της χρήσης 2021, επιτυγχάνοντας αύξηση πωλήσεων 19%, σε σχέση με το 9μηνο 2020.

Η Εταιρία αντιμετωπίζει τις ελλείψεις και τις αυξήσεις των τιμών με άμεσες κινήσεις προσαρμογής, εφαρμόζοντας με ευελιξία όποιες εναλλακτικές κρίνονται καταλληλότερες. Η μετακύλιση του αυξημένου κόστους στις τιμές πώλησης των εμπορευμάτων υλοποιείται σταδιακά και θα προσδιοριστεί από την ελαστικότητα της ζήτησης στο προσεχές διάστημα. Παράλληλα, όπως έχει ήδη ενημερωθεί το επενδυτικό κοινό με τις εταιρικές ανακοινώσεις, η ΙΝΤΕΡΤΕΚ Α.Ε. έχει επενδύσει σε νέες στρατηγικές συνεργασίες στον κλάδο της τηλεφωνίας και των λύσεων επικοινωνίας με τις *Alcatel-Lucent S.A., Yeastar Information Technology Co.,Ltd*.

Για το τελευταίο τρίμηνο του 2021 η συνεχιζόμενη έλλειψη προϊόντων αναμένεται να επηρεάσει περαιτέρω τις συνθήκες της αγοράς και να συγκρατήσει το ρυθμό αύξησης του κύκλου εργασιών (ενδεχομένως και τη κερδοφορία της εταιρείας) και μάλιστα σε μία περίοδο που συνήθως υπάρχει αυξημένη ζήτηση, λόγω των προσφορών της *Βlack Friday* και της εορταστικής περιόδου του Δεκεμβρίου.

Η διοίκηση της Εταιρίας - λαμβάνοντας υπόψη τα ανωτέρω - εκτιμά ότι στο κλείσιμο της χρονιάς θα διατηρηθεί η αύξηση τζίρου σε σχέση με το 2020 (*σε ποσοστό άνω του 16%*) και θα επιτευχθεί ο στόχος πωλήσεων της Εταιρίας για τη χρήση 2021.